Barbent i parken (film)

Barbent i parken (originaltittel Barefoot in the Park) er en amerikansk romantisk komedie fra 1967, regissert av Gene Saks. Jane Fonda og Robert Redford spiller hovedrollene som det nygifte ekteparet Corie og Paul Bratter. Filmen er basert på Neil Simons skuespill Barbent i parken fra 1963. 

Tittelen er en referanse til en scene hvor Paul Bratter – i filmen spilt av Redford – drikker seg full og løper barbent rundt i Washington Square Park. Redford gjentok i filmen rollen han spilte i sceneoppføringen av stykket, mens Fonda tok over Elizabeth Ashleys rolle etter at Natalie Wood takket nei. I filmen ble øvrige roller spilt av Mildred Natwick, Charles Boyer og Herb Edelman.

Natwick ble nominert til Oscar for beste kvinnelige birolle for rolleskildringen i filmen, mens Fonda ble nominert til en BAFTA-pris for beste utenlandske skuespiller. Simon ble nominert til Writers Guild of America Award for manusarbeidet. Det amerikanske filminstituttet (AFI) har kåret filmen til tidenes 96. beste kjærlighetsfilm fra USA.

Handling 
Det nygifte ekteparet Paul (Robert Redford) og Corrie Batter (Jane Fonda) flytter etter en knapp ukes hvetebrødsdager på hotell i New York City, inn i en  liten leilighet i samme by. Paul er en hardtarbeidende og fremadstormende advokat, mens kona Corrie lever med hodet i skyene og har som eneste mål i livet å ha det gøy med ektemannen. Hun er fast overbevist om at luft og kjærlighet er nok til å overvinne livets utfordringer, og det er hun som har inngått leieavtalen om den miserable leiligheten i øverste etasje i en leiegård i Greenwich Village.

Medvirkende 
 Robert Redford som Paul Bratter
 Jane Fonda som Corie Bratter
 Charles Boyer som Victor Velasco (ekteparet Bratters nabo, som har slått seg til på loftet i leiegården)
 Mildred Natwick som Ethel Banks (Corie Bratters mor)
 Herb Edelman som Harry Pepper
 Mabel Albertson som Harriet
 Fritz Feld som restauranteier
 James F. Stone som postmann
 Ted Hartley som Frank

Referanser

Eksterne lenker 
 

Filmer fra 1967
Romantiske komedier fra USA
Engelskspråklige filmer
Filmer basert på skuespill